
	Қазақстан Реcпубликасының Қаржы министрі
2024 жылғы 27 желтоқсандағы
№ 885

	бұйрықпен бекітілген




«Электрондық шот-фактуралар» ақпараттық жүйесінде 
шарттарды ресімдеу (енгізу) жөніндегі пилоттық жобаны 
іске асыру қағидалары


1-тарау. Жалпы ережелер

[bookmark: _GoBack]1. Осы «Электрондық шот-фактуралар» ақпараттық жүйесінде шарттарды ресімдеу (енгізу) жөніндегі пилоттық жобаны іске асыру қағидалары (бұдан әрі – Қағидалар) «Салық және бюджетке төленетін басқа да міндетті төлемдер туралы» Қазақстан Республикасы Кодексінің (Салық кодексі) 68-бабы 1-1-тармағына сәйкес әзірленді және Қазақстан Республикасының аумағында Мемлекеттік сатып алу туралы шарттың (бұдан әрі – МСА туралы шарт), тауарларды, жұмыстар мен көрсетілетін қызметтерді жеткізуге арналған шарттың (бұдан әрі – Шарт) шегінде жұмыстарды орындау не қызметтер көрсету үшін тартылған өнім берушілер және (немесе) қосалқы мердігерлер (бірлесіп орындаушылар) МСА туралы шарттың деректерін енгізу жолымен «Электрондық шот-фактуралар» ақпараттық жүйесінде (бұдан әрі – ЭШФ АЖ) ресімдеуді (енгізуді) көздейтін, «Электрондық шот-фактуралар» ақпараттық жүйесінде шарттарды ресімдеу (енгізу) бойынша пилоттық жобаны 
(бұдан әрі – Пилоттық жоба) іске асыру тәртібін айқындайды. 
2. Осы Қағидалардың мақсатында МСА туралы шарттың нысанасы шегінде жұмыстарды орындау не қызметтер көрсету үшін тартылатын тұлға қосалқы мердігер (бірлесіп орындаушы) болып танылады. 
Осы Қағидаларда пайдаланылатын өзге де ұғымдар Қазақстан Республикасының заңнамасында көзделген ұғымдарға сәйкес қолданылады.
3. Осы Пилоттық жобаға қатысу ерікті негізде жүзеге асырылады.


2-тарау. «Электрондық шот-фактуралар» ақпараттық жүйесінде шарттарды ресімдеу (енгізу) жөніндегі пилоттық жобаға қатысушылар

4. Мыналар:
1) ЭШФ АЖ қатысушысы ретінде тіркелген салық төлеушілер болып табылатын өнім берушілер;
2) ЭШФ АЖ қатысушысы ретінде тіркелген салық төлеушілер болып табылатын қосалқы мердігерлер (бірлесіп орындаушылар);
3) мемлекеттік кірістер органдары Пилоттық жобаның қатысушылары болып табылады.


3-тарау. «Электрондық шот-фактуралар» ақпараттық жүйесінде шарттарды ресімдеу (енгізу) жөніндегі пилоттық жобаны іске асыру тәртібі

5. Шартты жасасу және бұзу кезінде, сондай-ақ Шартқа өзгерістер және (немесе) толықтырулар енгізу кезінде өнім беруші немесе қосалқы мердігер (бірлесіп орындаушы) ЭШФ АЖ-да «Электрондық шарттар» модулінің «Тауарларды, жұмыстар мен көрсетілетін қызметтерді жеткізуге арналған шарт» бөлімінде МСА туралы шарттың мынадай деректерін ресімдейді (енгізеді):
1) нөмірі;
2) жасалған күні.
«Тауарларды, жұмыстар мен көрсетілетін қызметтерді жеткізуге арналған шарт» бөлімі растау, қарау, редакциялау, бас тарту, Шартқа қол қою функцияларын көздейді.
Бұл ретте ЭШФ АЖ-дағы Шартқа тараптар электрондық цифрлық қолтаңба арқылы қол қояды.
6. Осы Қағидалардың 5-тармағында көрсетілген Шарт ЭШФ АЖ-да 
МСА туралы шартты орындау шеңберінде тауарларды, жұмыстарды, көрсетілетін қызметтерді өткізу кезінде жазып берілетін электрондық 
шот-фактурада көрсетілген айналым жасалған күннен кешіктірілмей ресімделеді (енгізіледі).
7. Қосалқы мердігер (бірлесіп орындаушы) МСА туралы шарттың талаптарын орындау үшін үшінші тұлғаларды тартқан кезде осы Қағидалардың 5 және 6-тармағында белгіленген тәртіппен және мерзімде ЭШФ АЖ-да Шартты ресімдеу (енгізу) жүзеге асырылады.
8. Мемлекеттік кірістер органдары осы Пилоттық жобаның қатысушыларынан сұрау салу алынған күннен кейінгі 5 (бес) жұмыс күні ішінде ЭШФ АЖ-ға шарттарды ресімдеу (енгізу) бөлігінде әдістемелік сипаттағы мәселелер бойынша түсіндірмелер береді.
9. Осы Пилоттық жобаны жүргізу кезінде дербес деректерді жинау, өңдеу және қорғау «Дербес деректер және оларды қорғау туралы» Қазақстан Республикасының Заңына сәйкес жүзеге асырылады.

